જોકે 2005માં કરાયેલા કાયદામાં ફેરફારને કારણે હવે આ સંબંધો બગડવાના શરૂ થયા છે. આપણી સદીઓ જૂની કહેવત- જર, જમીન ને જોરુ, કજિયાના છોરું, એ ન્યાયે જમીનના વધેલા અસ્વાભાવિક ભાવોએ ભાઈબહેનને સામસામે લાવી દીધાં છે. જ્યારે કાયદો નહોતો ત્યારે પણ ભાઈ દરેક વ્યવહાર કરતો જ હતો. પણ જ્યારથી પુત્રીને પણ પૈતૃક સંપત્તિમાં બરાબરનો હિસ્સો મળે તેવું નક્કી થયું ત્યારથી આ સંબંધો વણસી ગયેલા જોવા મળે છે. એવા અનેક કિસ્સાઓ છે કે જેમાં આ કારણે જ ભાઈબહેનના સંબંધો પૂરા થઈ ગયા હોય! કેટલાક કિસ્સામાં તો એવું પણ નોંધાયું છે કે ભાઈએ બહેનને પૂછ્યું હોય કે ભાઈ જોઈએ છે કે પૈસા? અને બહેનનો જવાબ હોય કે ભાઈ તો મળી રહેશે, પૈસા આપી દો!